b'\n_START_ARTICLE_\nArkties taryba\n_START_PARAGRAPH_\nArkties taryba \xe2\x80\x93 tarpvalstybinis auk\xc5\xa1to lygio forumas, skatinantis Arkties regiono valstybi\xc5\xb3 bendradarbiavim\xc4\x85. Organizacija buvo \xc4\xafkurta 1996 metais, jai priklauso Danija, Islandija, JAV, Kanada, Norvegija, Rusija, Suomija ir \xc5\xa0vedija, bei \xc5\xa1e\xc5\xa1ios nevyriausybin\xc4\x97s organizacijos, atstovaujan\xc4\x8dios vietinius Arkties gyventojus.\n_START_SECTION_\nIstorija\n_START_PARAGRAPH_\nGlaudesnio Arkties valstybi\xc5\xb3 bendravimo id\xc4\x97ja buvo i\xc5\xa1kelta 1987 m. Michailo Gorba\xc4\x8diovo. Suomija \xc4\x97m\xc4\x97si \xc4\xafgyvenditi \xc5\xa1\xc4\xaf projekt\xc4\x85, paskatinta aplinkos problem\xc5\xb3, kurias k\xc4\x97l\xc4\x97 Soviet\xc5\xb3 S\xc4\x85jungos i\xc5\xa1tekli\xc5\xb3 \xc5\xbevalgybos veiksmai netoli Laplandijos. 1991 m. a\xc5\xa1tuoni\xc5\xb3 Arkties \xc5\xa1ali\xc5\xb3 ministrai susitar\xc4\x97 d\xc4\x97l Arkties aplinkos apsaugos strategijos. Ja siekta apsaugoti Arkties ekosistem\xc4\x85 nuo u\xc5\xbeter\xc5\xa1tumo ar kitokio neigiamo \xc5\xbemogaus veiklos poveikio, darniai naudoti regiono i\xc5\xa1teklius, atsi\xc5\xbevelgti \xc4\xaf vietini\xc5\xb3 gyventoj\xc5\xb3 poreikius._NEWLINE_Tarp valstybi\xc5\xb3 kelerius metus vyko tolimesni reguliar\xc5\xabs susitikimai, kuri\xc5\xb3 metu buvo nuspr\xc4\x99sta \xc4\xafkurti platesn\xc4\xaf tem\xc5\xb3 spektr\xc4\x85 apiman\xc4\x8di\xc4\x85 organizacij\xc4\x85. 1996 m. rugs\xc4\x97jo m\xc4\x97n. tos pa\xc4\x8dios a\xc5\xa1tuonios valstyb\xc4\x97s pasira\xc5\xa1\xc4\x97 Arkties tarybos \xc4\xafk\xc5\xabrimo deklaracij\xc4\x85. Tarp tarybos veiklos sri\xc4\x8di\xc5\xb3 buvo ne tik aplinkos apsauga, bet ir bendradarbiavimas ir apsikeitimas informacija bet kokiais kitais klausimais.\n_START_SECTION_\nOrganizacija\n_START_PARAGRAPH_\nForumui dvej\xc5\xb3 met\xc5\xb3 laikotarpiui vadovauja vis kita valstyb\xc4\x97 nar\xc4\x97. Jos teritorijoje kas pus\xc4\x99 met\xc5\xb3 vyksta forumo \xc5\xa1ali\xc5\xb3 nari\xc5\xb3, steb\xc4\x97toj\xc5\xb3 bei NVO atstov\xc5\xb3 susitikimai, kuri\xc5\xb3 met\xc5\xb3 aptariami einamieji klausimai. Kas dvejus metus, kei\xc4\x8diantis forumui vadovaujan\xc4\x8diai valstybei, vyksta ministr\xc5\xb3 lygio organizacijos konferencija._NEWLINE_Arkties taryba turi \xc5\xa1e\xc5\xa1ias darbines grupes, dirban\xc4\x8dias \xc4\xafvairiose tarybos veiklos srityse (pavyzd\xc5\xbeiui, gamtos apsaugoje arba u\xc5\xbeter\xc5\xa1tumo kontrol\xc4\x97je). Kasdien\xc4\x99 organizacijos veikl\xc4\x85 administruoja sekretoriatas.\n_START_SECTION_\nVeikla\n_START_PARAGRAPH_\nArkties taryba stebi Arkties regiono aplinkos bukl\xc4\x99 ir reguliariai skelbia sukaupt\xc5\xb3 duomen\xc5\xb3 ataskaitas. Taip pat vykdo projektus, kuriais siekiama apsaugoti Arkties gamt\xc4\x85, i\xc5\xa1vengti tar\xc5\xa1os, suma\xc5\xbeinti Arkties i\xc5\xa1tekli\xc5\xb3 \xc5\xbevalgybos ir gavybos neigiam\xc4\x85 poveik\xc4\xaf.'